## Odluka Hrvatske agencije za poštu i elektroničke komunikacije urbroj: 376-09-04-01 od 31. prosinca 2009.

### NN 32/2010 (12.3.2010.), Odluka Hrvatske agencije za poštu i elektroničke komunikacije urbroj: 376-09-04-01 od 31. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

754

Hrvatska agencija za poštu i elektroničke komunikacije na temelju članka 12. stavka 1. t. 8., članka 18. i članka 93. Zakona o elektroničkim komunikacijama (»Narodne novine« br. 73/08), zbog neplaćanja naknada za uporabu radijskih frekvencija od strane trgovačkog društva Ideal telekomunikacije d.o.o., Split, Mažuranićevo šetalište 8, po službenoj dužnosti, na temelju odluke Vijeća Hrvatske agencije za poštu i elektroničke komunikacije sa sjednice održane 31. prosinca 2010. godine, donosi sljedeću

ODLUKU

1. Trgovačkom društvu Ideal telekomunikacije d.o.o., Split, Mažuranićevo šetalište 8, oduzimaju se dozvole za uporabu radiofrekvencijskog spektra za sljedeća područja:

– jedinstveno područje koje se sastoji od dvije susjedne županije: Brodsko-posavske i Vukovarsko-srijemske županije,

– područje Ličko-senjske županije.

2. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Trgovačkom društvu Ideal telekomunikacije d.o.o. je odlukama Vijeća Hrvatske agencije za poštu i elektroničke komunikacije (u daljnjem tekstu: Vijeće HAKOM-a) dodijeljen na uporabu i korištenje radiofrekvencijski spektar za sljedeća područja:

– jedinstveno područje koje se sastoji od dvije susjedne županije: Brodsko-posavske i Vukovarsko-srijemske županije (odluka od 2. listopada 2008. g., klasa: UP/I-344-01/08-01/1363, urbroj: 376-08-11-04)

– Ličko-senjska županija (odluka od 28. studenoga 2008. g., klasa: UP/I-344-01/08-01/1034, urbroj: 376-14-08-04).

Trgovačkom društvu Ideal telekomunikacije d.o.o. izdani su računi na ime naknade za dodjelu i uporabu radijskih frekvencija za prethodno navedena područja, sukladno Pravilniku o plaćanju naknade za pravo uporabe adresa, brojeva i radiofrekvencijskog spektra (»Narodne novine« br. 154/08, 28/09), te Pravilniku o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08).

Dospijeće plaćanja navedenih računa bilo je 17. lipnja 2009. g., koje Ideal telekomunikacije d.o.o. u navedenom roku nije podmirio.

Ideal telekomunikacijama d.o.o. su izdane dvije opomene za plaćanje navedenih računa, 20. kolovoza 2009. g. i 10. listopada 2009. g.

S obzirom na to da Ideal telekomunikacije d.o.o. nije podmirio dospjele obveze, HAKOM je 12. studenoga 2009. g. pokrenuo postupak oduzimanja dozvola za uporabu radiofrekvencijskog spektra za prethodno navedena područja, te je Vijeće HAKOM-a iz razloga neplaćanja propisane naknade za uporabu radiofrekvencijskog spektra, donijelo odluku o oduzimanju dozvola za navedena područja i odlučilo kao u točki 1. izreke.

Na temelju članka 14. Zakona o elektroničkim komunikacijama (u daljnjem tekstu: ZEK) odlučeno je kao u točki 2. izreke.

Slijedom svega navedenog, Vijeće HAKOM-a je, temeljem članka 12. stavka 1. t. 8., članka 14., članka 18. i članka 93. st. 1. t. 5. ZEK-a, odlučilo kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/09-01/2983

Urbroj: 376-09-04-01

Zagreb, 31. prosinca 2009.

Predsjednik Vijeća
Miljenko Krvišek, dipl. ing. el., v. r.

Odluka, NN 32/2010-754